Nuuskommentaar: Wat wag in 2018?Adjunkpresident Cyril Ramaphosa. Foto: Flickr/GovernmentZA Verskeie faktore gaan Suid-Afrika se verloop in 2018 bepaal. Gaan die droogte in die Wes-Kaap en elders in die land spoedig gebreek word? Wie gaan die toutrekkery tussen Cyril Ramaphosa en Jacob Zuma wen? Gaan polarisasie in die land toeneem? Gaan plaasaanvalle ongebreideld voortduur? Gaan Suid-Afrika sy “status” as die wêreld se verkragtinghoofsetel weer eens gestand doen? Gaan die DA interne kwessies so kan “uitry” dat dit nie steun inboet nie, en indien nie, watter opposisiepartye gaan die meeste baat? Die vrae is onderling baie sterk verbind. Die mees onlangse versoeningsbarometer het pas betreklik goeie nuus oor rasseverhoudinge in Suid-Afrika gebring. Ongelukkig is daar baie Suid-Afrikaners wat dit net in “eilande” ervaar soos by judo-toernooie, krieketwedstryde, simfoniekonserte ensovoorts. Pas het Max du Preez op Facebook uitgepak oor erg rassistiese Twitter-inkrywings wat hy raakgeloop het ná die ongeluk van die omstrede Tumi Morake en haar gesin. Interessante insigte spruit uit ’n artikel in Trouw deur die bekende rubriekskrywer Sylvain Ephimenco onder die opskrif “In Rotterdam sal 2018 geopenbaar word hoe gou diversiteit in verdeeldheid gemuteer het”. In Rotterdam woon nou mense van 175 nasionaliteite. Verskillende politieke partye word gevorm, soos die Ubuntu Connected Front (UCF) van die Surinamer Iwan Leeuwin. Die party spits hom toe om lede te werf onder mense van Karibiese en Afrika-agtergronde. Die party wil die slaweverlede onder bespreking hou en Papiamento as onderrigtaal op skool invoer. Ephimenco skryf tussen hakies by die taalkwessie (uitdagend!) by en impliseer duidelik dat dit konflik aanwakker. (Papiamento is ’n Portugees-gebaseerde Kreoolse taal wat wyd in Karibiese Nederland gepraat word en op verskeie plekke amptelike status geniet.) Die skrywer wei uit oor hoe ander groepe, ook wit mense, reageer waar daar ’n groep organiseer wat duidelike Nazi-verbintenisse het. Die interessante woord wat Ephimenco inspan, is “muteer”. Oorgeplaas op die Suid-Afrikaanse konteks beteken dit eenvoudig dat dit wat ’n opname nou bevind, nie noodwendig ’n paar dae later nog die geval sal wees nie. So het uitsprake van politici, onewehandigheid deur instansies wat juis oor haatspraak en rassisme moet waak, waarskynlik meer bygedra tot spanning as blatant rassistiese optredes deur wit en swart individue. Selfs Zuma is ’n paar keer verkla en daar het ten spyte van belowende vordering, skynbaar dadels van gekom. Hoofregter Mogoeng Mogoeng. Foto: Flickr/GovernmentZA ’n Onheilspellende stertjie wat bygekom het, is twee uitsprake van hoofregter Mogoeng Mogoeng in die konstitusionele hof die afgelope Vrydag. Om nie in die sop te kom vir minagting van die hof nie, word baie omsigtig met woorde omgegaan. In die uitspraak oor Kovsies se taalbeleid (die meerderheidsuitspraak) lyk dit of sake wat nie in die grondwet ingeskryf is nie, maar weens populistiese opvattings wye persepsies koester, swaarder weeg as wat spesifiek in die grondwet ingeskryf is. Sy uitlating oor Engels as voorkeurtaal strook ook nie met talle internasionale studies wat empiries bevind dat moedertaalonderrig die beste is nie. Wat is die implikasie hiervan as die kwessie van grondgryp sonder vergoeding voor die konstitusionele hof dien? Lees gerus meer van adv. Anton Alberts van die Vryheidsfront Plus oor dié kwessie hier. In die uitspraak oor Zuma en die parlement se versuim het Mogoeng ’n minderheidsuitspraak gelewer, en laat voorlees, waarin hy sy mede-regters erg beledig deur te sê hulle het hul uitspraak teen Zuma gemik, en nie die parlement en die presidensie nie. Daar is enorme verwagtinge dat Ramaphosa verskeie sake in die land gaan regruk. Hy self het telkemale na korrupsie en staatskaping verwys wat vasgevat moet word. Die lys verwagtinge gaan langer word, soos of plaasaanvalle nou uiteindelik behoorlik aangevat gaan word … maar daar is een probleem. Hy is net president van die ANC en nie die land nie. Om Zuma op die een of ander wyse gepos te kry gaan kardinaal wees. Gaan die breë ANC dit insien? Voorspoed vir 2018.